Universis presentes litteras inspecturis, magister J[ohannes], officialis Lingonensis, salutem in Domino. Noveritis quod, in nostra presentia propter hoc personaliter constituti, Villermus dictus Frares, domicellus de Ambonvilla, et Agnes domicella ejus uxor recognoverunt et confessi sunt coram nobis se vendidisse et in hereditatem perpetuam tradidisse nomine pure et perfecte venditionis religiosis dominabus abbatisse et conventui Vallis Baonis quandam minam frumenti ad mensuram Lingonensem percipiendam annuatim ad perpetuitatem a dictis abbatissa et conventu vel eorum mandato in decima quam dicunt se habere dicti venditores in finagio de Huymis in loco dicto Chastoillon, que decima partitur, ut dicitur, cum abbatissa et conventu supradictis. Facta fuit dicta venditio precio duodecim librarum turonensium de quibus suum ad plenum recognoverunt dicti venditores recepisse pagamentum a domina Villota, moniali dicte abbatie, in pecunia numerata, que dictam summam pecunie solvisse dicitur pro emendo oleum ad comburendum in ecclesia abbatie supradicte. Promittentes predicti Villermus et ejus uxor per fidem suam in manu nostra corporaliter prestitam se dictam venditionem ratam habere perpetuo atque firmam et contra ipsam se in posterum non venire per se sive per alium, tacite vel expresse, et quod legitimam portabunt garantiam dictis abbatisse et conventui ac sucessoribus earumdem contra omnes, pro qua legitima garantia portanda eisdem obligaverunt in manu dictarum abbatisse et conventus residuum quod habent in decima supradicta. Devestientes se penitus de premissis, dictas abbatissam et conventum investierunt coram nobis per presentes litteras de eisdem omne jus, omnem proprietatem ac possessionem quod et quas habent in dicta mina frumenti in easdem transferendo. Renuntiantes in hoc facto per dictam fidem suam omni auxilio juris canonici et civilis sibi competenti, exceptioni fori, doli non numerate et non tradite et non solute pecunie et juri per quod deceptis ultra dimidiam justi precii subvenitur et omnibus aliis exceptionibus et rationibus quibuscumque de quibus necesse esset in presenti instrumento fieri plenariam et expressam mentionem dicta vero Agnes omni juri sibi competenti tam ratione dotis seu dotalicii quam ratione ypothecarum suarum fide sua in manu nostra prestita corporali et specialiter et expresse legi julie de fondo dotali non alienando et omnibus juribus loquentibus et dicentibus quod res dotalis non potest nec debet alienari seu vendi quoquomodo, ad hoc se et heredes suos totaliter obligando et curie Lingonensis totaliter supponendo sine reclamatione alterius curie seu fori ubicumque se transferant seu ducerant. Hanc autem venditionem voluerunt et laudaverunt et per fidem suam observare promiserunt Ysabellis et Floreta, filie dicte Agnetis de alio marito beneficio minoris etatis et in integrum restitutioni renunciando. Et dominus Andreas de Bisseio miles, de cujus feodo dicta mina frumenti movere dicitur, laudavit et ratam habuit et bona fide observare promisit. In cujus rei testimonium, sigillum curie Lingonensis duximus presentibus litteris apponendum. Actum anno Domini M° CC° LX° octavo, mense junio.